Up-746/06
Natisni
Opravilna št.:
Up-746/06
Datum odločitve:
15. 5. 2007
ECLI:
ECLI:SI:USRS:2007:Up.746.06
Akt:
Ustavna pritožba zoper sklep Vrhovnega sodišča št. I Up 406/2006 z dne 30. 3. 2006
Izrek:
Ustavna pritožba zoper sklep Vrhovnega sodišča št. I Up 406/2006 z dne 30. 3. 2006 se ne sprejme.
Evidenčni stavek:
Če očitno ne gre za kršitev človekovih pravic ali temeljnih svoboščin, zatrjevanih v ustavni pritožbi, Ustavno sodišče ustavne pritožbe ne sprejme v obravnavo.
Geslo:
1.5.51.2.2 - Ustavno sodstvo - Odločbe - Vrste odločitev Ustavnega sodišča - V postopku odločanja o ustavni pritožbi - Nesprejem, ker očitno ni kršitve ustavnih pravic.
Pravna podlaga:
Člen 55.2.1, Zakon o Ustavnem sodišču [ZUstS]
Opomba:
Vrsta zadeve:
ustavna pritožba
Vrsta akta:
posamični akt
Datum vloge:
16. 5. 2006
Vrsta odločitve:
sklep
Vrsta rešitve:
nesprejem ustavne pritožbe
Dokument:
US27492
Dokument v PDF obliki:
Up-746-06.pdf
115 KB
Prenesite datoteko
Up-746/06-10
15. 5. 2007
SKLEP
Ustavno sodišče je v postopku za preizkus ustavne pritožbe A. A. iz Ž. na seji senata 24. aprila 2007 in v postopku po četrtem odstavku 55. člena Zakona o Ustavnem sodišču (Uradni list RS, št. 15/94)
sklenilo:
Ustavna pritožba zoper sklep Vrhovnega sodišča št. I Up 406/2006 z dne 30. 3. 2006 se ne sprejme.
Obrazložitev
A.
1. Z izpodbijanim sklepom je Vrhovno sodišče zavrnilo pritožbo zoper sklep Upravnega sodišča o zavrženju tožbe zoper odločbo predsednika Okrožnega sodišča v Ljubljani, s katero je ta kot neutemeljeno zavrnil zahtevo odvetnice za njeno razrešitev v zadevi št. Bpp 1963/2004. Strinjalo se je z ugotovitvijo Upravnega sodišča, da je pritožnik proti odločbi št. Bpp 1963/2004 z dne 21. 2. 2005, s katero mu je bila za izvajanje brezplačne pravne pomoči določena odvetnica, že uveljavljal svoje nestrinjanje in navajal razloge za odvetničino razrešitev v upravnem sporu, o katerem je sodišče prve stopnje že odločilo s sodbo št. U 278/2006 z dne 1. 2. 2006 in ki jo pritožnik izpodbija s pritožbo pred Vrhovnim sodiščem. Zato ne izkazuje pravnega interesa za vložitev tožbe.
2. Pritožnik v ustavni pritožbi navaja, da mu Vrhovno sodišče in država Republika Slovenija s tem, ko ga v svojih sklepih, dopisih in sodbah diskriminirata, ravnata destruktivno, zatiralno in ponižujoče, kršita pravice iz 3., 6., 8., 13. in 14. člena Konvencije o varstvu človekovih pravic in temeljnih svoboščin (Uradni list RS, št. 33/94, MP, št. 7/94 – v nadaljevanju EKČP), pravici iz 1. in 2. člena Protokola št. 1 k EKČP ter pravico iz 2. člena Protokola št. 4 k EKČP. Zatrjuje tudi kršitve Ustave. Navaja številne postopke pred različnimi organi, v katerih je neposredno ali posredno uveljavljal varstvo svojih pravic. Ustavnemu sodišču predlaga, naj ga oprosti plačila vseh stroškov pravnega postopka. Pritožnik je ustavno pritožbo dopolnil z vlogama z dne 8. 9. 2006 in z dne 18. 10. 2006.
B.
3. Predmet presoje v okviru obravnavane ustavne pritožbe je le odločitev Vrhovnega sodišča, ki je potrdilo odločitev Upravnega sodišča o zavrženju tožbe zoper odločbo predsednika Okrožnega sodišča v Ljubljani, s katero je ta kot neutemeljeno zavrnil zahtevo odvetnice za njeno razrešitev v zadevi št. Bpp 1963/2004. Pritožnik zatrjuje številne kršitve človekovih pravic, vendar jih z navedbami v ustavni pritožbi ne izkaže. Njegove navedbe so pavšalne in brez vsebine, ki bi bila lahko pomembna z vidika varstva človekovih pravic. Za utemeljitev zatrjevanih kršitev človekovih pravic namreč ne zadoščajo navedbe, s katerimi pritožnik izraža, da se mu godi krivica, ali s katerimi nakazuje na svoje slabo zdravstveno in premoženjsko stanje.
4. Navedb, ki jih je pritožnik dodatno uveljavljal v vlogah z dne 8. 9. 2006 in z dne 18. 10. 2006, Ustavno sodišče ni presojalo, ker so bile vložene po izteku roka iz prvega odstavka 52. člena Zakona o Ustavnem sodišču (v nadaljevanju ZUstS).
5. Ker očitno ne gre za kršitve človekovih pravic ali temeljnih svoboščin, kot jih zatrjuje pritožnik, Ustavno sodišče ustavne pritožbe ni sprejelo v obravnavo.
6. Pritožnik predlaga tudi oprostitev plačila vseh stroškov pravnega postopka. Tak predlog v postopku pred Ustavnim sodiščem ni mogoč.
C.
7. Senat Ustavnega sodišča je sprejel ta sklep na podlagi prve alineje drugega odstavka 55. člena ZUstS in prve alineje drugega odstavka 46. člena Poslovnika Ustavnega sodišča (Uradni list RS, št. 93/03 in 98/03 – popr.) v sestavi: predsednica senata Milojka Modrijan ter člana dr. Janez Čebulj in Lojze Janko. Sklep je sprejel soglasno. Ker senat ustavne pritožbe ni sprejel, je bila zadeva v skladu s četrtim odstavkom 55. člena ZUstS predložena drugim sodnicam in sodnikom Ustavnega sodišča. Ker se za sprejem niso izrekli trije od njih, ustavna pritožba ni bila sprejeta v obravnavo.
Predsednica senata
Milojka Modrijan